Fietsryers – Is Dit Net Ek Of Is Als Tos? | Watkykjy
In Is Dit Net Ek Of Is Alles Tos? deur griffin August 21, 2018
Almal kan fietsry. Dis nie 'n kuns nie – vandaar die uitdrukking "dis so maklik soos fietsry". Wat wel in 'n kuns ontaard het is om vir 'n klub fiets te ry. En vir een of ander rede kry hierdie mense dit reg om almal om hulle af te pis – van motoriste en voetgangers tot ontbytgangers op kafeesypaadjies.
Laasgenoemde is 'n nuwe fenomeen, veral in Kaapstad. Na hul Saterdagoggend-oefensessies kom fietsryers in cafës bymekaar en ontsier die plekke met hulle belaglike uitrustings en inkliek fietsryskoene wat soos hoëhakskoene op 'n verhoog klink. Sommige van hulle insist selfs om hulle valhelms en futuristiese sonbrille aan te hou. Hoekom die helmet, ou? Gaan jy van jou mighty high horse afbliksem en jou kop oopkraak? Mammas moet ook kindertjies laat wegkyk van die bultende knoppe in die broeke voor hulle dalk die kleingoed se ongemaklike vragies, kliphard gevra, moet antwoord. "Mamma, hoekom daai oom 'n appeltappel in hom broek?"
Nee man. Fok.
Dis ook net fietsryers wat hierdie sonde pleeg. Ek het nog nooit 'n sweterige of bebloede rugbyspan in modderige rugbyklere sien Ollie-burgers tand in die Spur nie en ek is seker Ryk Neethling sit nie kaalvoet in sy swempak en paddabrilletjies in die Wimpy en eet loperige eiers nie.
Dis 'n manier van afshow. Goeie fietse verkoop vir enigiets tussen R10,000 en R150,000. Ons weet dit, hoor. En weet julle wat, vir ons lyk enige fiets soos 'n R500 fiets, so jy impress ons fokol.
Net soos mense met duur karre ook nie 'n indruk maak nie, al dink die eienaars so. En as jy dink jou fietsryklub se colours of jou fietsrynaampie gaan vir jou punte wen, dink weer.
Meeste mense in Suid-Afrika weet nie eers wie in die Springbokspan speel nie, so jy is maar 'n klein, dun speek in 'n baie groot wiel, pêl. Klim op jou peperduur fiets, draai hom 180 grade van my af weg, loop trek ordentlike dagklere aan en kom probeer dan weer om jou brekfis te bestel.